Predkladacia správa

Materiál „Návrh na poskytnutie investičnej pomoci pre Midia Agro, s. r. o., so sídlom Karadžičova 8/A, 821 08 Bratislava“, predkladá na rokovanie vlády Slovenskej republiky Ministerstvo hospodárstva Slovenskej republiky ako iniciatívny materiál.

Midia Agro, s. r. o. podala dňa 22. februára 2016 na Ministerstvo hospodárstva Slovenskej republiky (ďalej ako „ministerstvo“) podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej ako „zákon o investičnej pomoci“) žiadosť o poskytnutie investičnej pomoci na realizáciu investičného zámeru „Vybudovanie nového podniku na výrobu detskej mliečnej výživy“ v katastrálnom území Čab, okres Nitra (ďalej ako „investičný zámer“).
	
Realizácia   investičného  zámeru  s   oprávnenými   investičnými   nákladmi v nominálnej výške 98 000 000 eur je rozložená na obdobie rokov 2016 – 2018.

V priamej súvislosti s investičným zámerom sa vytvorí 325 nových pracovných miest do konca roka 2018. Podrobnejšie informácie o investičnom zámere sú uvedené v materiáli.

Na realizáciu investičného zámeru žiadateľ požaduje poskytnutie investičnej pomoci podľa § 2 ods. 1 písm. a) a b) zákona o investičnej pomoci v celkovej nominálnej výške        18 500 000 eur, vo forme: 
· dotácie na obstaraný dlhodobý hmotný majetok v nominálnej výške 16 500 000 eur a 
· úľavy na dani z príjmu v nominálnej výške 2 000 000 eur.

Požadovaná investičná pomoc spĺňa definičné znaky investičnej pomoci, ktorej cieľom je vybudovanie nového výrobného podniku.

	Z odborného posudku k investičnému zámeru, ktorý vypracovala Slovenská inovačná a energetická agentúra, vyplýva, že žiadateľ má predpoklad splniť všeobecné  podmienky uvedené v zákone o investičnej pomoci a osobité podmienky podľa § 30a a súvisiacich ustanovení zákona č. 595/2003 Z. z. o dani z príjmov v znení neskorších predpisov, ako aj podmienky podľa Nariadenia Komisie (EÚ) č. 651/2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, ako aj ostatné všeobecne záväzné predpisy. 

Predkladaný materiál má negatívny aj pozitívny vplyv na rozpočet verejnej správy a pozitívny vplyv na zamestnanosť v regióne.

[bookmark: _GoBack]V súlade s čl. 10 ods. 9 Smernice na prípravu a predkladanie materiálov na rokovanie vlády Slovenskej republiky bol materiál v rámci medzirezortného pripomienkového konania predložený Ministerstvu financií Slovenskej republiky, Ministerstvu dopravy, výstavby a regionálneho rozvoja Slovenskej republiky, Ministerstvu práce, sociálnych vecí a rodiny Slovenskej republiky, Ministerstvu životného prostredia Slovenskej republiky, Ministerstvu školstva, vedy, výskumu a športu Slovenskej republiky a Úradu vlády Slovenskej republiky. Na rokovanie vlády Slovenskej republiky sa materiál predkladá bez rozporov.
